Rael Artel

Rael Artel (sündinud 11. veebruaril 1980) on eesti kunstiteadlane, kuraator ja galerist. 2013. aastast on ta Tartu Kunstimuuseumi direktor.
2017. aasta veebruaris esitas ta kultuuriministeeriumile lahkumisavalduse. Tartu Kunstimuuseumi uus direktor peab tööle asuma 26. juunil 2017.

Elulugu

Rael Artel lõpetas Pärnu Sütevaka Humanitaargümnaasiumi 7. lennu 1998. aastal ja Eesti Kunstiakadeemia (EKA) 2003. aastal kunstiteaduse erialal (bakalaureusetöö "Ökokunst Eestis 1992–2002", juhendaja Tiina Abel). Aastatel 2004–2005 läbis ta kuraatorikoolituse De Appel Art Centeris (De Appeli kaasaegse kunsti keskuses) Amsterdamis. 2009. aastal kaitses ta EKA-s magistritöö teemal "Rahvuslusekriitilisest kunstist endises Ida-Euroopas 2000–2008" (juhendaja Virve Sarapik).
Aastatel 2004–2008 tegutses Pärnus Rael Arteli kunstigalerii Rael Artel Gallery, täieliku nimega Rael Artel Gallery: Non-Profit Project Space. 2006. aasta märtsist 9. jaanuarini 2009 tegutses galerii ka Tartus Tartu Linnaraamatukogu keldris Kompanii tänaval. Galerii omanik Rael Artel elas sel ajal ise mitte Tartus, vaid Pärnus.
2007. aastal algatas Artel projekti "Public Preparation. Euroopa kaasaegsele kunstile ja natsionalismile keskendunud teadmuskorje- ja võrgusuhtlusplatvorm", mille raames on 2008. aastast korraldatud seminare ja näitusi.
Rael Artel oli aastatel 2010–2015 kaasaegse kunsti festivali ART IST KUKU NU UT kunstiline juht. Ta on olnud Eesti Kunstiakadeemia õppejõud ja juhendanud Flo Kasearu magistritööd Eesti Kunstiakadeemias (2013).

Tegevus Tartu Kunstimuuseumi direktorina

Novembris 2012 valiti Artel Tartu Kunstimuuseumi direktoriks, ta asus ametisse 1. aprillil 2013. Ta võitis 2015. aasta lõpus seoses tähtajalise töölepingu lõppemisega toimunud konkursi ning jätkas 2016. aasta märtsist direktorina, kuid lahkus 2017. aastal ametist. Artel saavutas 2014. aastal kõrgharidusega muuseumitöötajate brutopalga tõusu 700 euroni.
Arteli tegevuses direktorina oli kaks aktuaalset aspekti: kaasaegse kunsti suurem tähtsustamine näituseprogrammis ja vastuolud muuseumi töötajatega.
Kui 2013. aastal oli muuseumi näituseprogrammis neli kaasaegse kunsti näitust, siis 2014. aastal oli neid kaheksa. Traditsioonilisema kunsti austajad ja kultuuritegelased tundsid Arteli kureeritud näitusest "Kas me sellist muuseumi tahtsimegi?" end puudutatuna. 23 kunstiinimest (Jaan Elken, Jüri Arrak, Tiit Pääsuke, Imat Suumann jt) tegid jaanuaris 2014 muuseumi arengute vastu protestides pöördumise kultuuriministeeriumile, mida ministeerium eiras seoses kultuuripoliitikaga, mis nägi ette enamiku tollaste riigimuuseumide muutmist sihtasutusteks. Seejärel saatsid 41 kunstiinimest Artelit toetava kirja.
Tartu Kunstimuuseumi töötajad polnud rahul Arteli juhtimisstiiliga. Kollektiiv saatis veebruaris 2014 kultuuriminister Urve Tiidusele selle kohta esildise. Artel koondas direktoriks saamise järel 9 töötajat, nende seas kunstiajaloolase Tõnis Tatari.
Kahe aasta jooksul pidi eri põhjustel muuseumist töölt lahkuma senisest 28 töötajast 21. Muuseumi töötajad olid ka senisest tunduvalt sagedamini haiguslehel. Pingete maandamiseks ja tööõhkkonna parandamiseks määrati 2014. aastal Artelile mentoriks Eesti Ajaloomuuseumi direktor Sirje Karis.

Kuraatoritöö

2000. aastast on Rael Artel kureerinud kunstiprojekte Eestis, Varssavis, Lissabonis, Amsterdamis ja New Yorgis. Nende seas: "Räägime rahvuslusest! Ideoloogia ja identiteedi vahel" Kumu kunstimuuseumis (2010), "Lost in Transition" Eesti Kaasaegse Kunsti Muuseumis (2011), "Art Must Be Beautiful. Marina Abramovići valitud teosed" Tartu kunstimuuseumis (2011), "Life in the Forest" Arsenal galeriis Białystokis (2011), "After Socialist Statues" kaasaegse kunsti keskuses KIM? Riias (2011), "Plahvatus Pärnus" ja "Vanad uudised" Kumu kunstimuuseumis näituse "Eesti kunstiskeenede arheoloogia ja tulevik" raames (2012), "Marge Monko. Kuidas kanda punast?" Tartu kunstimuuseumis (2013) ning "Minu Poola. Mäletamisest ja unustamisest" Tartu kunstimuuseumis (2015). 2012. aastal kureeris Artel koos Kaisa Eichega Tartu Kunstimuuseumis toimunud näitust "MÖH? FUI! ÖÄK! OSSA! VAU!".

Tunnustus

21. jaanuaril 2016 anti Rael Artelile üle Eesti Kultuurkapitali aastapreemia "Tartu Kunstimuuseumi näituse- ja publikuprogrammide jõulise arendamise ja kaasajastamise ning lokaalse tegutsemise ja rahvusvahelise haarde ühendamise eest, julgete valikute eest kuraatori ja direktorina".